Fedora Core 1
Open source komunita Fedora
Projekt Fedora Core 1 (Yarrow) je nástupcom populárnych distribúcií Red Hat. Tento projekt odštartoval Warren Togami (študent University of Hawaii) v decembri 2002 pod názvom Fedora Linux Project. Niekoľko mesiacov na to Warren kontaktoval Michaela K. Johnsona z firmy Red Hat a navrhol mu spojenie projektov Fedora a Red Hat. Ľudia okolo projektu Fedora totiž už niekoľko mesiacov pracovali na veciach, ktoré u Red Hatu ešte len plánovali. Red Hat so zlúčením súhlasil, a tak vznikol nový projekt Fedora 

Red Hat teraz bude podporovať dve rozdielne distribúcie: Red Hat Enterprise Linux a komunitou podporovanú distribúciu z projektu Fedora. Ostrá verzia distribúcie Fedora Core 1 bola uvoľnená pred necelým mesiacom. Poďme sa teda spoločne pozrieť, čo nám distribúcia Fedora môže ponúknuť. V prvom rade ide o distribúciu, ktorá bude obsahovať len voľný (free) software (napr. kodek MP3 je nahradený formátom Ogg/Vorbis). Distribúcia je veľmi podobná poslednej verzii Red Hatu a inštaluje sa z troch CD. Ďalšie tri CD obsahujú zdrojové balíčky a pre samotnú inštaláciu nie sú potrebné. ISO obrazy si môžete stiahnuť cez oficiálnu stránku projektu Fedora http://fedora.redhat.com. 
Po vložení prvého CD sa zobrazí úvodná obrazovka. Okrem iného si tu môžete zvoliť inštaláciu buď v grafickom (stačí stlačiť Enter), alebo v textovom mode (na konzolu zapíšete príkaz linux text). Ja som zvolil inštaláciu v textovom mode, pretože grafická mi nenabehla. Ak sa počas inštalácie objavia nejaké problémy, pozrite sa do dokumentu, ktorý nájdete na www.redhat.com/docs/manuals/linux/ RHL-9-Manual/install-guide a ktorý podrobne popisuje celý inštalačný proces. Postup inštalácie nemá zmysel opisovať, a tak upozorním len na niektoré podstatné veci. Po okne, ktoré obsahuje úvodné informácie, nasleduje výber jazyka. Bohužiaľ, slovenčinu tu budete darmo hľadať; našťastie je tu možnosť zvoliť český jazyk. 
Toto je dôležité hlavne pre začínajúcich užívateľov Linuxu. Pokračuje sa voľbou klávesnice a myši. Nasleduje obrazovka s názvom Aktualizace systému, pričom sa na obrazovke zobrazí jedna alebo viacej existujúcich inštalácií Linuxu, samozrejme iba v prípade, že ste predtým už Red Hat Linux inštalovali. Ak chcete niektorú z nich aktualizovať, jednoducho ju vyberte. Nový systém nainštalujete pomocou voľby Přeinstalovat systém. Na ďalšej obrazovke si môžete zvoliť typ inštalácie - sú vám ponúknuté nasledujúce voľby: Personal Desktop, Workstation, Server alebo Custom. Ak Linux inštalujete po prvé, zvoľte Personal Desktop. Po rozdelení disku nasleduje obrazovka pre výber zavádzača systému. Lilo je definitívne preč, zostal len Grub a možnosť neinštalovať zavádzač. Pokiaľ zvolíte voľbu neinštalovať zavádzač, budete potrebovať jednu disketu na vytvorenie tzv. štartovacej diskety. Ďalej sa pokračuje už tradične nastavením sieťovej karty, firewallu, jazyka či časovej zóny. Pri grafickej inštalácii, tak i v celej distribúcii, bolo logo Red Hatu nahradené logom projektu Fedora. 
Po spustení systému, či už cez Grub alebo z diskety, vás zrejme prekvapí, že zavedenie systému prebieha v grafickom režime. Našťastie zostala zachovaná aj pôvodná možnosť zobrazenia štartu jednotlivých služieb. Toto dosiahnete pri štarte systému stlačením klávesy I (Interactive startup). Pri prvom spustení bude od vás systém požadovať informácie ako dátum a čas, budete mať možnosť pridať do systému nového užívateľa či vybrať aktívnu zvukovú kartu. Po zadaní týchto údajov môžete začať systém používať. V distribúcii je použité jadro 2.4.22-1.2115.nptl. Zo štandardných balíkov tu nájdete nasledujúce: KDE 3.1.4, GNOME 2.4.0, Open Office 1.1.0, Mozilla 1.4.1, XFree86 4.3.0, VNC 4.0, VIM 6.2.121, ImageMagick 5.5.6, gimp 1.2.5, evolution 1.4.5, abiword 2.0.1 - ich podrobný zoznam je uverejnený na stránke http://fedora.redhat.com/projects/package-list. Z nových vecí tu nájdete napríklad Package Management (nový nástroj na správu a inštaláciu balíkov), Display Configuration (umožní zmeniť ako rozlíšenie, tak frekvenciu monitora), System Logs (umožní nazrieť do najčastejšie vyhľadávaných log-súborov) a iné. 
Hardwarové požiadavky pre systém Fedora Core 1 možno zhrnúť do nasledujúcich bodov: 
Procesor minimálne Pentium, resp. iný kompatibilný. Pre textový mod sa doporučuje procesor Pentium 200 MHz alebo lepší, pre grafický mod procesor Pentium II 400 MHz alebo lepší. 
Priestor na pevnom disku pre custom installation minimálne 520 MB, maximálne (všetko) 5,3 GB, pre server 870 MB, pre Personal Desktop 1,9 GB a pre workstation 2,4 GB.
Vnútorná pamäť minimálne 64 MB pre textový mod, pre grafický mod minimálne 192 MB. Pre grafický mod sa odporúča 256 MB. 

ZÁVER
Hlavným cieľom projektu Fedora je spolupráca s komunitou okolo Linuxu, ktorá sa bude vo väčšej miere podieľať na vytváraní a dokončovaní univerzálneho operačného systému. Dúfajme, že sa podarí naplniť všetky ciele a bývalí používatelia distribúcie Red Hat na tom len získajú. Pokiaľ to bude niekoho zaujímať, história vývoja distribúcie Red Hat až po prechod na projekt Fedora je zhrnutá v dokumente na stránke http://fedora.redhat.com/about/history. 
Peter Gašparovič